el en hbs_cyr ru ky hu ky tt en sv fr de de fr fr fr en en ky ky ky ky ky mn ky ky ky ky ky ky ky ky ru ky ky ky ky ky ky ky ky ky kk ky ky ky ky ru ru ru
Макала издегич Редакции газет Кыргызстана Кыргыз эл макалдары Архив-1 Архив-2 Архив-3 Архив-4 Архив-5 Архив-6 Zaman Кыргызстан Агым Айыл деми Алиби Асман пресс Азия news Арена kg Фабула Кереге kg Кыргызстан маданияты Көк Асаба Кутбилим Леди kg Майдан.kg Кыргыз туусу Учур Айгай kg Аалам С.С.С.Р Эл турмушу Эл сөзү Добулбас kg Айкын саясат Ачык саясат Майдан kg Адилет press Жалал-абад үнү Тарыхый мурас Обон Ош шамы Ош жаңырыгы Кыргыз руху Салык экспресс Саратан Diezel Айыл өкмөтү Нур Эл De факто Жаңы кылым Апта Алас Бишкек таймс Назар Энесай Новости Иссык-Куля Эркинтоо Биримдик Пресс kg Нур реклама Айат пресс Адилет пресс Лозунг Кабар
Мырзакматов-Төрөбаев тандеми оппозициянын башын кошобу?
Мелисбек Мырзакматовдун Ош мэринин милдетин аткаруучулуктан четтетилиши анын "Улуттар биримдиги" партиясы менен Бакыт Төрөбаев жетектеген "Өнүгүүнүн" тандемге барышы өткөн жуманын бараандуу жаңылыгы болду. Адистер бул окуяны оппозициянын биригишинин башаты сыпатында баалашууда.
Мелисбек Жоошбаевич кызматтан кетирилерин көпчүлүк күткөн эмес. Ал 7-декабрда жактоочуларынын алдында сүйлөгөн сөзүндө абактагы Акматбек Келдибековду колдоп, бийликти сындаганы борборго жакпай калганынан улам кызматтан кетирип тынышканын билдирди. Ошентсе да өкмөт башчысы Жантөрө Сатыбалдиевдин буйругуна моюн сунарын, эмки шайлоодо татыктуу жеңип ордуна кайтып барарын, анүчүн Ош шаардык кеңешиндеги 23 депутаттын антын алганын жашырган жок. Анын "бизди эч ким майтара албайт, атышсак атышабыз, чабышсак чабышабыз" дегени алдыдагы мэр шайлоо курч маанайда өтөрүн, эгер шайлоодо жеңилип калса радикалдуу кадамдардан кайра тартпай турганын каңкуулайт.
Ошол эле күнү Мелисбек Мырзакматовдун "Улуттар биримдиги" менен Бакыт Төрөбаевдин "Өнүгүү" партиясынын бириккени тууралуу расмий маалыматтын жарыяланышы коомчулукту түркүн ойго салды. Бакыт Эргешович бийликтин көзүн караган саясатчы катары таанымал. Анын Президенттин, өкмөт башчысынын дарегине ачуу сындарды айтканын өмүрү укпаптырбыз. Ал эми Мырзакматов борбордук бийликке баш ийбеген чиновник катары белгилүү. Ушундай "кайнаса каны кошулбаган" эки "кочкордун" тандемдешип, алдыдагы саясый күрөштөрдө бирге болуу, парламенттик шайлоодо бир туунун астында мөрөй талашуу чечимине токтолушу - окуянын атайын даярдалган сценарийдин негизинде өнүгүп баратканынан кабар бербейби? Эмне үчүн М.Мырзакматов 5-декабрда кокусунан өкмөт үйүнө чакырылып, кокусунан отставкага айдалат? Эмне үчүн 7-декабрда "Улуттар биримдиги" "Өнүгүүгө" "баш кошконун" жар салышат? Эмне үчүн ага чейин "баш кошподу"? Мындай суроолордун жаралышы бекеринен эмес. Себеби "Өнүгүүнүн" көшөгө артындагы кожоюну премьер Жантөрө Сатыбалдиев экени буга чейин далай жазылды. Башбакан 5-декабрдагы жолугушууда Мырзакматов менен Төрөбаевди биригүүгө үндөгөнү тар чөйрөдө айтылууда. Ушуга байланыштуу ар кыл версиялар жаралды. Алардын ичинен Жантөрө Жолдошевич Мырзакматов-Төрөбаев тандеми аркылуу жылуу ордун сактап калууну пландаган версиясы чындыкка жакыныраак. Ал бул союздун чылбыры колунда экенин, эгер өкмөттү кулатуу операциясы башталса оппозицияга кошуларын парламентке, Президентке кыйытканын боолголосок жаңылышпайбыз. Анын үстүнө, ал "Азаттык" радиосуна курган маегинде Жогорку Кеңештин Кыргызстандын "Кумтөр" долбоорундагы үлүшүн 67%га жеткирүүсү мүмкүн эместигин, өкмөт мурдагы 50-50 позициясынан жаза электигин билдирди. Бул Сатыбалдиевдин парламент токтомун аткарбасын, керек болсо отставкага кетүүдөн кайра тартпастыгын ырастайт. Мырзакматов-Төрөбаев союзун түзүп, келечектеги ордун даярдай баштаганы ошондон болсо керек. Андыктан эгер өкмөт жаңы жылга жетпей "жайрап" калса, Ж.Сатыбалдиев жетектеген жаңы оппозиция "төрөлүшү" толук мүмкүн…
Шейшемби күнү саат үчтө башбакан Б.Төрөбаев менен "Бир бол" партиясынын лидери Алтынбек Сулаймановду кабыл алды. Анда премьер жаңы тандемдин позициясы кандай болорун, радикалдуу оппозиция болор-болбосуна кызыгыптыр. Бакыт мырза кандай жооп узатканынан кабарыбыз жок. Жолугушуунун чоо-жайын өз оозунан угалы деп коңгуроо каксак, Төрөбаевдин чөнтөк телефону өчүк экен.
Бакыт Төрөбаев коомдук ишмер Эргеш Төрөбаевдин уулу. Жалал-Абадда "Жамиля и К" өндүрүш-коммерциялык багыттагы фирма, "Мариям" ун комбинаты жана "Азия-Сузак" дыйкан чарбасын түптөп, бир нече май куюучу жайларга ээлик кылат. Ысык-Көлдөгү "Ямайка" пансионатынын кожоюну. Ток этерин айтканда, колунда бар адам. Эгер Мырзакматовдон кол үзбөсө, аталган ишканалары тыкыр текшерүүгө алынары шексиз. Жыйынтыгы кандай болору бешиктеги балага деле дайын.
Деген менен, жаңы союз ар коктуда жүргөн оппозиция лидерлеринин башын кошууга жол аччудай. Анткени, Азимбек Бекназаров "мен оппозициямын" дегендер биригерин, анын жол-жобосу жакынкы аралыкта белгилүү болорун кабарлады. Ал эми ишенимдүү булагыбыздын маалымдашынча, М.Мырзакматов, Б.Төрөбаев, К.Ташиев, А.Келдибеков, К.Кадыров, А.Бекназаров өңдүү саясатчылар бир туунун алдында бийликке каршы күрөшөрүн расмий жар салышмакчы.
Бүгүн президент Алмазбек Атамбаев "Бишкек жана Ош шаарларынын статусу жөнүндөгү" мыйзам долбооруна кол коюшу керек. Ага ылайык, 20 күндүн аралыгында Ош шаарынын башчысы шайланат. Ошондо Ош мэрин шайлоо январдын башында өтүшү абзел. Мында Ак үй өзүнө ылайыктуу талапкерди өткөрүүнү көздөсө, Мырзакматов эски ордун сактап калууга тырышат. Эки жээктегилер тең артка кайтпашы байкалып калды. Демек, адатта жазда ачылуучу саясый сезон кыштын кыраан чилдесинде башталышы ыктымал. Мына ошондо бийлик менен оппозициянын дараметине күбө болобуз.
Анүстүнө 7-декабрда Мелис Мырзакматов миңдеген элди бийликке көргөзүп, азуусу, каруусу канчалык бекем экенин далилдеп салды. Кокус мэр шайлоодо шайтан оюндар болуп кетсе, мындан да көп анын колдоочулары аянтка чыгаары талашсыз…
Менин да айтаарым бар!
Равшан ЖЭЭНБЕКОВ, ЖК депутаты:
"Башка салганды көрөм да"
- Өткөн жумада орус тилдүү басылмалардын биринде сиз тууралуу макала жарыяланды. Анда мамлекеттик мүлк төрагасы кезиңизде Ысык-Көлдөгү "Асыл-Таш" пансионатын кантип менчиктештирип алганыңыз кеңири баяндалыптыр. Сизге карата кылмыш иши козголот деген сөздөр ошого байланыштуу болуп жүрбөсүн?
- Мага карата Бакиев козгогонду азыркы бийлик деле козгошу мүмкүн. "Асыл-Ташты" буга чейин далай текшерип, эч нерсе табышкан эмес. Бул кезектеги каралоо акциясы деп түшүнөм. Мен саясатка бардык нерсеге даяр болуп келгем, башыма салганды көрөм. Мамлекетте эч кандай өзгөрүү жасай албаган бийлик айласы кеткенде оппоненттерин жамандап, бийликти кармап калуу аракетин баштады.
- "Кумтөр" боюнча 2003-жылкы келишимге тиешем жок деп келесиз. Бирок ошол басылмада сиздин колуңуз коюлган документ жарыяланды го?
- "Кумтөр" боюнча 20 жылдын ичинде миңдеген кагаздар, документтер болгон. Албетте мен кээ бирлерине кол койгом. Алар ар кандай маселелерге, сүйлөшүүлөргө тиешелүү. Кагаздарга кол коюу ар бир жетекчинин, мамлекеттик кызматчынын иши жана милдети. Бирок "Кумтөрдү" сатуу боюнча 2003-жылдын 31-декабрындагы келишимге тиешем жок.
- Эгер кылмыш иши козголуп, камалып калсаңыз башкаларга окшоп жактоочуларыңызды митингге үндөп, жолдорду тостурбайсызбы?
- Аны убакыт көрсөтөт...
Чыныбай ТУРСУНБЕКОВ, ЖК депутаты,
"Башкаларды атып салса жарашат"
- Коррупцияга каршы күрөшкө байланыштуу "кара тизме" түзүлгөнү айтылууда. "Кара тизмеде" сизди да бар дешет. Кылмыш иши ачылышынан кооптонбойсузбу?
- Мен бизнестен депутаттыкка келген адаммын. Таман акы, маңдай терим менен ирденгем. Өмүрү мамлекеттин казынасына кол салган эмесмин. Ал эми мага карата Бишкек арак заводуна байланыштуу кылмыш иши козголот деп жоромолдоп жазып жатышат. Аталган завод аукциондун негизинде сатылып алынган. Үч депутаттан турган комиссия текшерип, мыйзам бузуу тапкан эмес. Мен тууралуу ар кыл ушактарды оппоненттерим атайылап таркатып жатышса керек. Мен аларга көңүл бурбайм.
- "Коррупцияны ооздуктоо тандалма мүнөздө жүрүп жатат, бийлик атаандаштарын сындырууга өттү" деген дооматтарга кошуласызбы?
- Жок. Кимде ким мамлекеттин, элдин байлыгын уурдаган болсо, статусуна, позициясына карабастан мыйзам алдында жооп бериши абзел. Мага окшогон, Турсунтай Салимовго окшогон депутаттар убагында бизнесте жүргөнбүз. Эгер бизге окшоп ишкерликтен бутуна турган депутаттарга кылмыш иши козголсо, анда өмүр бою мамлекеттик кызматты аркалап, миллионер болгондорду дароо эле атып салса жарашат.
Бетти даярдаган Нурканбек КЕРИМБАЕВ